b'\n_START_ARTICLE_\nSlovenska pisateljska pot\n_START_PARAGRAPH_\nSlovenska pisateljska pot je projekt Dru\xc5\xa1tva slovenskih pisateljev (pobudnik Igor Likar), ki predstavlja in o\xc5\xbeivlja literarno dedi\xc5\xa1\xc4\x8dino. Osrednji del tega projekta je pot, ki povezuje rojstne doma\xc4\x8dije in hi\xc5\xa1e, v katerih so \xc5\xbeiveli in ustvarjali slovenski pesniki in pisatelji. Vodnik o njej predstavlja slovenske knji\xc5\xbeevnike in njihovo vpetost v literarno-kulturno dedi\xc5\xa1\xc4\x8dino slovenskih pokrajin. Pot poteka od rojstne hi\xc5\xa1e Mi\xc5\xa1ka Kranjca v prekmurski Veliki Polani do rojstne hi\xc5\xa1e Otona \xc5\xbdupan\xc4\x8di\xc4\x8da v belokranjski Vinici. Je transverzala to\xc4\x8dkovnega tipa, namenjena obisku po odsekih in posameznih pisateljskih postajah, ki pa so razdeljene po pokrajinah. Ustvarili so jo: Melita Forstneri\xc4\x8d Hajn\xc5\xa1ek, Aljo\xc5\xa1a Harlamov, Miran Hladnik, Petra Jordan, Franci Just, Miran Ko\xc5\xa1uta, \xc5\xbdeljko Kozinc, Ur\xc5\xa1ka Pereni\xc4\x8d, Ga\xc5\xa1per Troha, Vladka Tucovi\xc4\x8d.\n_START_SECTION_\nVir\n_START_PARAGRAPH_\n\xc5\xbdeljko Kozinc (ur.): Slovenska pisateljska pot: Vodnik po domovanjih 106 pesnikov in pisateljev. Radovljica: Didakta, 2013. (COBISS)'